《南山访友人》
清代·李佳

朝雨过清溪，风生水云活。馀霞散城表，残虹霁天末。

青山如拱人，万黛浓欲泼。小桥通幽径，林尽见疏豁。

坐石埽菭花，登峰拊藤葛。隔树透晨烟，依依一痕抹。

遥仪素心人，越夕成契阔。抱琴叩柴关，相见慰饥渴。

作者简介：清江苏丹徒人，字彦公，一字瘦生。诸生。家贫力学，尝辑《友生集》。有《独诵堂诗文》。